Linnan Martat ry

**TOIMINTASUUNNITELMA VUODELLE 2025**

**Yhdistyksen toiminnan tarkoitus**

Toiminnan tarkoituksena on kaikilla aktiviteeteillaan pyrkiä osaltaan toteuttamaan Marttaliiton asettamaa pääslogania ”Hyvä arki kuuluu kaikille”. Toiminnan suunnittelun lähtökohtana on toiminta, joka edistää kotien ja erilaisten perheiden toimivaa ja kestävää arkea. Toimenpiteet tavoitteen toteuttamiseksi muotoutuvat ottaen mahdollisimman hyvin huomioon jäsentemme toiveet, ikä- ja perherakenne.

Marttaliiton ohjeiden mukaan vuosien 2025-2026 teema on ”muutos lautasella”. Teeman sisältö perustuu valtakunnallisiin, uusiin ravitsemussuosituksiin, joiden jalkauttamisesta marttayhdistystenkin tulee kantaa oma vastuunsa. ”Muutos lautasella” on monille elämän osa-alueille vaikuttava teema. Se, mitä syömme, vaikuttaa fyysiseen, psyykkiseen ja sosiaaliseen hyvinvointiin, eläimiin, kasveihin, luontoon ja ilmastoon. Muutos lautasella –teemalla tavoitellaan kaiken elollisen hyvinvoinnin ja tasapainoisen elossa pysymisen edistämistä.

Linnan Martoissa hallituksessa on puheenjohtajan lisäksi kuusi jäsentä. Hallituksen jäsenet ja puheenjohtaja suunnittelevat yhdistyksen toiminnan. Viime kädessä toteutuksesta vastaa puheenjohtaja. Suunnittelussa otetaan huomioon Marttaliitolta tulevat ohjeet. Hallituksen suunnitelmien ohella toimintaamme rikastuttavat ja monipuolistuttavat kunkin toimintaryhmän laatimat suunnitelmat, jotka tarkistetaan ja sovitetaan yhteen puolivuosittain toimintaryhmien vetäjien ja hallituksen yhteisissä kokouksissa. Niin hallituksen kuin toimintaryhmienkin toiminnan tavoitteena on osaltaan auttaa Marttaliiton tavoitteen toteuttamisessa, joka on HYVÄ ARKI KUULUU KAIKILLE.

**Toimintaryhmät ja ryhmän vetäjä vuonna 2025:**

Lukupiiri, Pirjo Mäenpää-Kapanen

Lukumartat, Merja Vasenius

Herkuttelevat Martat, Tytti Viitamäki-Heino

Leenan Keittiö, Leena Aalto, toisena Mirja Taavitsainen

Mairen Delicious ruokaryhmä, Maire Hulkko

Mestarimaustajat, Pirkko Karvonen

Neuleryhmä, Helena Mattila

Vesijuoksijat, Eija Joensuu

Piha- ja puutarha, Sara Syyrakki

Spontaani luontoryhmä, Sari Stenroos.

Luovat Martat, Pirjo Vilja

Varsinaisia toimintaryhmiä on tällä hetkellä 11. Uusia toimintaryhmiä on mahdollista perustaa jäsenistön ideoinnin ja innokkuuden mukaisesti.

**Matkatiimi** Hallituksen kokouksessa 5.3.2024 hyväksyttiin Matkatiimin perustaminen. Matkatiimi ei ole toimintaryhmä, vaan se on hallituksen ”työrukkanen”. Matkatiimin tehtävänä on suunnitella vuosittain kaksi matkaa, joiden suunnitelmat kustannuksineen hallitus hyväksyy ja antaa tiimille matkan toteuttamisluvan. Matkatiimiin kuuluvat Eija Honkajuuri, Eija Oas ja Anni Outinen-Jones.

**Projektit ja tapahtumat**

Lastenhoitoryhmä ns. mummomartat vetäjänään Liisa Heikura

Kotoryhmä, Hilppa Siukola

Ruokamartta Tytti Viitamäki-Heino

**Vuodelle 2025 suunnitellut kokoukset ja tapahtumat**

Jokaisesta marttaillasta tai tapahtumasta tiedotetaan Linnan Marttojen kotisivuilla sekä ns. nostoina facebook sivuilla. Tarkat päivämäärät löytyvät kotisivuilta. Alla mainittujen lisäksi on tapahtumina mm. kaupunkikävelyt, spontaanin luonnonkulkijoiden retket, Luovien Marttojen teema/tapahtumaillat sekä piha -ja puutarharyhmän tapahtumat. Kaikista löytyy info kotisivuilta.

**Tammikuu:**

Tammikuun alusta alkaen toukokuun loppuun on Hämeenlinnan kaupungin kanssa tehdyn sopimuksen mukaisesti Paavo-koulutusryhmän äitien lastenhoitoprojekti (lastenhoitomummot).

Tammikuun marttailta: Aiheena suun terveydenhoito, OmaHämeen suun terveydenhuollon aluevastaava Sini Piiroinen.

Marttaillassa Karjala-Pirtillä kansainvälisyysmarttamme Hilppa Siukola kertoo Marttaliiton kansainvälisestä toiminnasta.

Edelleen jatkuvat joka kuukauden ensimmäisenä tiistaina klo 9 omakustanteinen jutustelutuokio. Uutena tammikuun lopusta alkaen myös iltapäiväkahvituokiot klo 15 kerran kuukaudessa.

**Helmikuu:**

Yhteistyössä Hämeenlinnan kirjaston kanssa Uni-näyttelyn yhteydessä järjestettävä tapahtumapäivä. Vastuullisena Luovat Martat.

Torstaina 6.2.2025 klo 17.30 vuosikokous koulutuskeskus Tavastian kahvilaravintola Punaportti.

Marttailtaa vietetään heti vuosikokouksen jälkeen vapaan seurustelun merkeissä buffet-pöydän herkuista nauttien. Yhdistys kustantaa iltapalatarjoilun.

**Maaliskuu:**

Marttailtana senioreiden ihonhoitoon ja ehostukseen opastus Sokos Emotion/Hml.

Voutilakeskuksessa asukkaiden ulkoilupäivä ja makkaranpaistoa.

Maaliskuun toinen marttailta liittyy muutos lautasella-teemaan, ko. teema tulee Marttaliitosta. Torstaina 13.3.2025 tulisi järjestää papubileet.

Kevään aikana toteutamme kolme kaupunkikävelyä kestoltaan 1-1,5 t, toteutus sään ehdoilla.

**Huhtikuu:**

Marttailassa opettaja Tuulikki Heikkilän johdolla saamme yhdessä valmistaa pääsiäisen aikaan liittyviä ruokia jotain uutta mutta perinteitä kunnioittaen, koulutuskeskus Tavastian keittiö.

Garderobi-ilta Karjala Pirtillä. Toteutamme pyrkimystä kestävään muotiin ja vaatteiden ajattomuuteen.

Uusien (vuonna 2024 liittyneiden) Linnan Marttojen perehdytys- ja tutustumisilta.

**Toukokuu:**

Kukan-päivän ulkoilu ja yhteislaulua äitienpäivän juhlistamiseksi Voutilakeskuksessa.

Marttalenkki ja kevätjuhla

Matkatiimin retki.

Kesä-heinä ja elokuun vietämme kukin tahoillamme nauttien Suomen kesästä.

**Syyskuu:**

Hämeenlinnan kirjaston kanssa yhteistyössä ”Muutos lautasella”-tapahtuma, jossa tutustumme miten koota uusien ravitsemussuositusten mukainen lautasannos.

**Lokakuu:**

Loistava Paja -projekti (=heijastinprojekti) Hämeenlinnan pääkirjaston kanssa yhteistyössä.

Lokakuun marttailta on puuroilta yhteistyössä Hämeenlinna-Vanajan seurakunnan kanssa.

**Marraskuu:**

72 tunnin kotivarakoulutus

**Yhdistyksen muu toiminta**

**Tiedottaminen**

Mediamarttoihin on Helena Mattilan kaveriksi lupautunut Kerttu Nousiainen Pirjo Viljan jäädessä taustatueksi.

Vuoden 2023 alussa julkaistut, positiivista palautetta saaneet kotisivumme ovat yhdistyksen pääviestintäkanava. Kaikki tiedottaminen ja toiminnasta kertominen tapahtuu kotisivujemme kautta. Jäsentiedotetta ei enää lähetetä sähköpostissa, vaan asiat tulevat kotisivuillemme <https://linnan.marttayhdistys.fi/>

Uusimmat ja kiireellisimmät tiedot ovat uutiset-osastossa. Ilmoittautuminen tapahtumiin kotisivuilla olevan ilmoittautumislomakkeen avulla.

Kotisivujemme kautta muistutetaan myös Hämeen Piirin (uusi nimi piirin kevätkokouksessa) ja Marttaliiton tärkeimmistä tapahtumista.

Mikäli tarvitset ohjeita/apua kotisivujen käytössä, kysy apua mediamartoilta. Molemmille tiedottajalle tarkoitettu posti lähetetään osoitteeseen linnanmartat@gmail.com

Linnan Martoilla on suljettu Facebook -ryhmä, johon kuuluminen on vapaaehtoista. Ryhmässä asioita käsitellään rennommalla otteella ja jokainen ryhmään kuuluva voi esittää omia ajatuksiaan, ideoitaan ja julkaista kuvia. Fb -ryhmään mediamartat nostavat esille linkit kotisivuille tulevista tapahtumista, kotisivuilla on tarkemmin kerrottu tulevasta tapahtumasta. Usein tapahtumien jälkeen löytyy kooste/palaute kuvien kera myöskin kotisivuilta.

Tiedottamisen tavoitteena on Linnan Marttojen tunnettuuden ja näkyvyyden lisääminen paikallisella tasolla. Yhtenä painopisteenä ovat suhteet lehdistöön.

**Jäsenhankinta**

Jäsenhankinnassa ei tulla tekemään erikoistoimenpiteitä. Yhdistyksen jokainen jäsen voi innostaa uusia jäseniä joukkoomme ja neuvoa, miten liitytään. Jokainen on tervetullut joukkoomme, laaja ikäkirjo tuo toimintaan uusia ajatuksia ja ideoita.

Linnan Martat toivottaa tervetulleiksi myös muista maista Suomeen muuttaneita henkilöitä, joille voimme tarjota yhteisöllisyyttä ja uusia ystäviä.

Hallituksen jäsenistä tai yhdistyksen muista jäsenistä valitaan Hämeen piirin ketjukoulutuksiin niin sanottu virallinen osallistuja silloin, kun katsotaan, että koulutus on yhdistyksen jäsenistöä kiinnostava. Valittu edustaja on velvoitettu pitämään koulutuksesta esityksen yhdistyksen marttaillassa. Kaikkien yhdistyksen jäsenten toivotaan osallistuvan kiinnostuksensa mukaan omatoimisesti piirin ja liiton ketju- ja muihin koulutuksiin.

**Talous**

Yhdistyksen taloudellinen tilanne on tällä hetkellä suhteellisen hyvä. Laskut saadaan maksettua ajallaan. Yhdistys jatkaa harkittua rahojen käyttöä, koska varma, jatkuva tulolähde, jäsenmaksutulot, antaa hyvin rajalliset mahdollisuudet yhdistystoiminnan toteuttamiseen. Hyvästä taloudellisesta tilanteesta tämänkin vuoden osalta saamme kiittää Paavo -koulutuksen lastenhoitotalkoiden tuottamaa tulosta, lastenhoidosta kaupunki tekee päätökset kahdesti vuodessa. Nyt tehty päätös on voimassa toukokuun -25 loppuun. Lastenhoitotulojen ansiosta yhdistys voi tänäkin vuonna maksaa osan kevään matkan kustannuksista.

**Kehittämistavoitteet**

Tavoitteenamme on toiminnan monipuolinen toteuttaminen jäsenten toiveiden mukaan, tästä esimerkkinä toteutamme joitakin opastettuja museo- ja kulttuuritapahtumia kuluvan vuoden aikana.

Marttapiirin suurentuessa Hämeen Marttapiirin ja Pirkanmaan Marttojen yhdistymisen myötä tulee arvioida, mitä etuja se tuo tullessaan ja miten voimme käyttää niitä oman yhdistyksemme toiminnan hyväksi.

Valppaus on yksi Marttoihin yhdistetty ominaisuus. On tärkeää, että jokainen osaltamme pyrimme aktiivisesti seuraamaan ympäristömme tapahtumia ja tarpeen vaatiessa otamme kantaa tai tarjoamme tietomme ja taitomme käyttöön marttaperiaatteiden mukaisesti.

Yhteishengen luomiseen tarvitaan meidän kaikkien tahtoa.

Yhdessä tavoittelemme turvallista ja lämminhenkistä yhdistystä.